google/wiki40b huggingface dataset:
Ο Μεγάλος Παράνομος

Πλοκή

O Stefano Pelloni, γνωστός ως «il Passatore», είναι ο αγαπημένος των γυναικών, αλλά και μισητός από τους εκπροσώπους του νόμου. Μαζί με τους δυο βοηθούς του, πάντα καταφέρνει να ξεφεύγει από την τσιμπίδα του νόμου και πάντα επιστρέφει στην αγκαλιά της πανέμορφης γυναίκας του, της Mora. Όλα αυτά μέσα από το πρίσμα της ιταλικής κωμωδίας της δεκαετίας του ’70...
Μάργιορι ντε Σούσα

Βιογραφία

Η ντε Σούσα γεννήθηκε στις 23 Απριλίου 1980 στο Λας Ακάσιας, της Ενορίας Σαν Πέδρο, στο Καράκας, κόρη του Χουάν ντε Σούσα και της Μαρί Γκλόρια Ρίβας. Έχει έναν αδελφό τον Χουάν Κάρλος ντε Σούσα Ρίβας. Είναι μισή πορτογαλέζα και μισή βενεζουελάνα.
Σε ηλικία 12 ετών, άρχισε να κάνει διαφημίσεις για την τηλεόραση και να δουλεύει ως μοντέλο. Το 1999 συμμετείχε στο διαγωνισμό ομορφιάς "Μις Βενεζουέλα" ονομάσθηκε "Μις Ομοσπονδιακές Περιοχές της Βενεζουέλας 1999" για να εκπροσωπήσει τις μικρές κατοικημένες και όμορφες περιοχές της χώρας στο διαγωνισμό όπου κατέλαβε την ενδέκατη θέση. Αμέσως μετά τον διαγωνισμό η ντε Σούσα πήγε στην Ιταλία για να συμμετάσχει σε μια διαφημιστική εκστρατεία της Φόρμουλα 1.
Όταν επέστρεψε στην Βενεζουέλα, ξεκίνησε την καριέρα της ως ηθοποιός. Το 2000 συμμετείχε στην τηλενουβέλα Amantes de luna llena.

Δισκογραφία

Το 2009, ηχογράφησε ένα άλμπουμ που περιλαμβάνει δώδεκα ποπ τραγούδια, συμπεριλαμβανομένων των τραγουδιών Tu forma de amar, Encadenada και La misma que te enamoró.
Τάκης Δημόπουλος

Βιογραφικό

Γεννήθηκε το 1898 στον Πύργο Ηλείας. Σπούδασε κλασική φιλολογία, φιλοσοφία και παιδαγωγικά (Φιλοσοφική Σχολή) στο Πανεπιστήμιο Αθηνών ενώ παράλληλα μελέτησε γαλλική και γερμανική λογοτεχνία. Εργάστηκε ως φιλόλογος μέσης εκπαίδευσης σε γυμνάσια της Κρήτης, της Ηλείας και της Αθήνας. Ήταν μέλος του Συνδέσμου Ελλήνων Λογοτεχνών και είχε συνεργασίες με τα περιοδικά Αγγλοελληνική Επιθεώρηση, Νέα Εστία, Νέα Σκέψη και Παρνασσός, καθώς και με τις εφημερίδες Αυγή του Πύργου, Η Καθημερινή, Νεολόγος και Πατρίς. Συγγραφικά καταπιάστηκε με το δοκίμιο, την πεζογραφία και την ποίηση. Στις μελέτες του ασχολήθηκε με ζητήματα αισθητικής και φιλοσοφίας στην λογοτεχνία, ιδίως ως προς την ποίηση του Άγγελου Σικελιανού, με τον οποίο συνδεόταν με προσωπική και οικογενειακή φιλία. Απεβίωσε το 1981 στην Αθήνα.

Μελέτη του έργου του Άγγελου Σικελιανού

Ο Δημόπουλος συγκαταλέγεται τους μελετητές που προσπάθησαν, κατά τον Μεσοπόλεμο, να προχωρήσουν σε μια συστηματικότερη μελέτη και ερμηνεία του έργου του Σικελιανού. Ασχολήθηκε τόσο με το ερωτικό στοιχείο στην ποίηση του Σικελιανού όσο και με την «Δελφική Ιδέα» του Σικελιανού και το περιεχόμενο αυτής. 
Η σχέση του με το σικελιανικό έργο υπήρξε μια διαρκής απόπειρα ανάλυσης, ερμηνείας και εξήγησης των αρχών που διέπουν το έργο, των αιτιών (της αξεδιάλυτης, δηλαδή, ενότητας πνεύματος και σώματος του ανθρώπου Σικελιανού και τις εξ αυτής της ενότητας απορρέουσες ιδιοσυγκρασιακές τάσεις και διαθέσεις) που δημιούργησαν τις συγκεκριμένες αισθητικές και κοσμοθεωρητικές αντιλήψεις του ποιητή, των μορφών και ειδών με τα οποία εκφράστηκε ο Σικελιανός.
Με τις μελέτες του, ο Δημόπουλος καταδεικνύει την συνάντηση κι ένταξη της Δελφικής Ιδέας στο κύριο σικελιανικό ποιητικό σώμα ως ένα ακόμη μέλος του οργανισμού, ως μια ιδέα συνθετική που περικλείει και συντέμνει πολλές φαινομενικά αντίθετες μεταξύ τους οντότητες κι έννοιες σε μια ενιαία και πολυπρισματική θεώρηση των πραγμάτων. 
Το αρχαίο-μυθικό, το διονυσιακό-βακχικό, το ορφικό-μυστικό, το φυσιομορφικό-αναγεννητικό, το χριστιανικό, το ερωτικό και μητρικό, το εθνικό κι αγωνιστικό, το οικουμενικό, το ειρηνικό-συμφιλιωτικό στοιχείο αποτέλεσαν τα ποιητικά θέματα του Σικελιανού που έγιναν αντικείμενα έρευνας κι ερμηνευτικής προσπάθειας του Τάκη Δημόπουλου, υπό την μορφή εντοπισμού κι επισημάνσεων πάνω σε θεμελιακούς «άξονες» της σικελιανικής ποίησης.
Δαχτυλίδι Βέρνερ φον Ζίμενς

Το δαχτυλίδι Βέρνερ φον Ζίμενς (γερμανικά: Werner-von-Siemens-Ring) είναι μια από τις υψηλότερες διακρίσεις για τις τεχνολογικές επιστήμες στη Γερμανία.

Περιγραφή

Απονεμόταν κάθε 3 με 4 έτη από το 1916 έως το 1941, και έπειτα συνέχισε να απονέμεται με το ίδιο τρόπο από το 1952. Το ομώνυμο ίδρυμα που απονέμει το δαχτυλίδι ιδρύθηκε στις 13 Δεκεμβρίου 1916 με την ευκαιρία της επετείου της γέννησης του Βέρνερ φον Ζίμενς. Εδράζεται στο Βερολίνο και διαχειρίζεται από τη Γερμανική Ομοσπονδία Τεχνικών και Επιστημονικών Συνδέσμων (Deutscher Verband Technisch-Wissenschaftlicher Vereine). Πριν το 1960 η ονομασία του βραβείου ήταν απλώς δαχτυλίδι Ζίμενς (Siemensring).
Το βραβείο αυτό καθαυτό είναι ένα χρυσό δαχτυλίδι με σμαράγδια και ρουμπίνια τα οποία αναπαριστούν τα φύλλα και καρπούς της δάφνης, και είναι τοποθετημένο μέσα σε μια κασετίνα με το πορτραίτο του Βέρνερ φον Ζίμενς και μια γραπτή αφιέρωση προς τον βραβευθέντα.
Σύμφωνα με τα καταστατικά, η συνολική εποπτεία του συμβουλίου του ιδρύματος ασκείται από τον πρόεδρο της Γερμανίας, ενώ ο πρόεδρος του Γερμανικού Ινστιτούτου Μετρολογίας (Physikalisch-Technische Bundesanstalt) είναι ο εκτελεστικός διευθυντής του συμβουλίου. Το βραβείο απονέμεται μετά από σύσκεψη και ψηφοφορία του συμβουλίου, και τα μέλη του συμβουλίου είναι επίσης κάτοχοι του δαχτυλιδιού και αντιπρόσωποι των τεχνολογικών και επιστημονικών συνδέσμων.
Simple Network Management Protocol

Το Simple Network Management Protocol (SNMP) είναι μέρος της σουίτας πρωτοκόλλων Internet (IP - Internet Protocol), όπως έχει ορισθεί από το Internet Engineering Task Force (IETF). Χρησιμοποιείται στα συστήματα διαχείρισης δικτύων, στη διαχείριση και παρακολούθηση δικτυακών συσκευών που απαιτούν παρέμβαση του διαχειριστή δικτύου. Αποτελείται από μια ομάδα προτύπων για τη διαχείριση δικτύου και περιλαμβάνει ένα πρωτόκολλο επιπέδου εφαρμογών (application layer), ένα σχήμα βάσης δεδομένων και μια ομάδα από σύνολα δεδομένων.
Συάγριος

Το τέλος της Ρωμαϊκής Γαλατίας

Παρά το γεγονός ότι ήταν αποκομμένος από τα υπόλοιπα μέρη της Ρωμαϊκής Αυτοκρατορίας που επιβίωναν ακόμα, ο Συάγριος κατάφερε να διατηρήσει σε ένα βαθμό τη Ρωμαϊκή εξουσία στη βόρεια Γαλατία για είκοσι χρόνια και το κράτος του διήρκησε παραπάνω από την ίδια την Ρωμαϊκή Αυτοκρατορία, με τους τελευταίους αυτοκράτορές της να εκθρονίζονται και να σκοτώνονται το 476 (ο Ρωμύλος Αυγουστύλος) και το 480 (ο Ιούλιος Νέπως). Ο Συάγριος κατάφερε να συγκρατήσει τους γειτονικούς Σάλιους Φράγκους, οι οποίοι ήταν διχασμένοι εσωτερικά με βασιλείς. Είναι γνωστό ότι ο βασιλιάς τους Χιλδέριχος Α΄ είχε βοηθήσει πιο πριν τους Γαλλο-Ρωμαίους, ενώνοντας τις δυνάμεις του με κάποιον αξιωματικό Παύλο σε επιχειρήσεις εναντίον των Σαξόνων, οι οποίοι σε κάποιο χρονικό σημείο είχαν καταλάβει την πόλη Ανδεγαβία.
Με τον θάνατο του Χιλδέριχου Α΄ το 481 τον διαδέχτηκε ο γιος του Κλόβις Α΄. Ενώ ο πρώτος δεν έκρινε ότι υπήρχε ανάγκη να ανατρέψει την τελευταία Ρωμαϊκή βάση στη δύση, ο Κλόβις Α΄ μάζεψε στρατό, διατύπωσε μια πρόκληση και συνάντησε τις δυνάμεις του Συάγριου. Για τη σύγκρουση που ακολούθησε, τη Μάχη του Σουασόν, είναι γνωστά λίγα πράγματα, αλλά ο Συάγριος υπέστη αποφασιστική ήττα και διέφυγε. Η επικράτειά του πέρασε στους Φράγκους.
Όπως έγραψε ο Έντουαρντ Γκίμπον, «δεν θα ήταν γενναιόδωρο χωρίς να έχουμε περισσότερο ακριβή γνώση να καταδικάσουμε τη φυγή του Συάγριου, που κατέφυγε μετά την ήττα στη μακρινή αυλή της Τουλούζης». Η Τουλούζη ήταν η πρωτεύουσα του Αλάριχου Β΄, βασιλιά των Βησιγότθων. Εκφοβισμένοι από τους νικητές Φράγκους, οι Βησιγότθοι φυλάκισαν τον Συάγριο και μετά τον παρέδωσαν στον Κλόβι Α΄. Ο Συάγριος πέθανε λίγο μετά, μαχαιρωμένος κρυφά σύμφωνα με τον Γρηγόριο Τουρώνης.

Απόγονοι

Παρά τη δολοφονία του Συάγριου, η οικογένεια τελικά άνθισε κάτω από Φραγκική ηγεμονία. Ο Βασιλιάς Γκούντραμ (ή Γκουντράμος) έστειλε έναν κόμη Συάγριο σε διπλωματική αποστολή στη Βυζαντινή Αυτοκρατορία το 585. Ένας άλλος απόγονος, ο Συάγρια (Syagria) έκανε μία μεγάλη δωρεά γης στους μοναχούς τού Αββαείου Νοβαλέσα το 739. «Το τελευταίο γνωστό μέλος των Συάγριων ήταν ένας αβάς της Νάντουα (Nantua), που αναφέρεται το 757».
Καταδίκη

Καταδίκη είναι η κήρυξη κάποιου ως ενόχου από ποινικό δικαστήριο και η επιβολή σε αυτόν ποινής. Η καταδίκη λοιπόν περιλαμβάνει δύο στοιχεία : α) κήρυξη του κατηγορουμένου ως ενόχου, β) επιβολή ποινής.
Εβίνα Σταμάτη

Καριέρα

Η Εβίνα Σταμάτη ξεκίνησε την καριέρα της από τα νεανικά τμήματα του Ατρομήτου Πειραιά. Σε ηλικία 19 ετών υπέγραψε συμβόλαιο με τον Παναθηναϊκό, όπου παρέμεινε από το 2003 ως το 2009. Με το «τριφύλλι» κατέκτησε το Πρωτάθλημα Ελλάδος της περιόδου 2004-05. Κορυφαία της περίοδος επιθετικά ήταν το 2007-08, οπότε και σημείωσε 251 πόντους σε 26 συμμετοχές (9,7 κατά μέσο όρο). 
Την περίοδο 2009-10 αγωνίστηκε σε 17 αγώνες του Πρωταθλήματος Ρουμανίας με την Ισίμ Αράντ, τη μοναδική ομάδα με την οποία έχει μέχρι σήμερα συμμετάσχει σε συλλογική ευρωπαϊκή διοργάνωση (EuroCup Women 2010). Την επόμενη χρονιά, 2010-11, επέστρεψε στην Ελλάδα για λογαριασμό της Φ.Ε.Α. Ν. Φιλαδέλφειας / Ν. Χαλκηδόνας. Η αθλήτρια έκανε αίτηση ελεύθερης μεταγραφής στην ομάδα, κάτι που δημιουργησε τριβές με τον Παναθηναϊκό στον οποίο τυπικά ανήκε ακόμη, με αποτέλεσμα το θέμα να κανονιστεί δικαστικά. Τον Απρίλιο του 2011 ανακοινώθηκε η συμμετοχή της Σταμάτη στο All Star Game της χρονιάς που διεξήχθη στα Ιωάννινα. Μετά το πέρας της αγωνιστικής περιόδου, η αθλήτρια βρέθηκε στην 7η θέση του πίνακα των καλύτερων σκόρερ του Πρωταθλήματος (302 πόντοι σε 22 αγώνες).
Το 2012 μεταπήδησε στην Α.Ε. Σουρμένων-Ελληνικού, ακολουθώντας την προπονήτρια της προηγούμενης ομάδας της, Ελένη Καπογιάννη. Η μεταγραφή ήταν επεισοδιακή καθώς η Σταμάτη, από κοινού με τη συμπαίκτριά της, Τάνια Χαλιβέρα, προσέφυγαν στο Α.Σ.Ε.Α.Δ. για να μείνουν ελεύθερες από τη Φ.Ε.Α. που τους ώφειλε χρήματα. Η Φ.Ε.Α. τιμώρησε με εξάμηνη διακοπή συμβολαίου τις παίκτριες και ζήτησε από την Ε.Ο.Κ. την επικύρωση των αποφάσεων αλλά και την τιμωρία της νέας τους ομάδας. Εντούτοις το Α.Σ.Ε.Α.Δ. δικαίωσε αμφότερες τις μπασκετμπολίστριες που μπόρεσαν να αγωνιστούν χωρίς προβλήματα στις «κυανόλευκες». Την περίοδο 2012-13 η Σταμάτη αναδείχθηκε με την ομάδα της δευτεραθλήτρια Ελλάδος, ενώ βρέθηκε στη 12η θέση του πίνακα των καλύτερων σκόρερ του Πρωταθλήματος (270 πόντοι σε 22 αγώνες).

Εθνική Ομάδα

Φορώντας τα χρώματα της Εθνικής Ελλάδος, η Σταμάτη διαγωνίστηκε στο Ευρωπαϊκό Πρωτάθλημα Νεανίδων του 2002 στη Σλοβενία, στο Ευρωπαϊκό Πρωτάθλημα Γυναικών του 2009 στη Ρίγα, στους Μεσογειακούς Αγώνες του 2009 στην Πεσκάρα και στο Ευρωπαϊκό Πρωτάθλημα Γυναικών του 2011 στην Πολωνία. Πρόσφατα αγωνίστηκε με την Εθνική Γυναικών που προκρίθηκε στην τελική φάση του Ευρωπαϊκού Πρωταθλήματος του 2015 ως πρωτοπόρος του Α' Προκριματικού Γύρου.
2487 Γιούχανι

Φυσικά χαρακτηριστικά

Τα φυσικά χαρακτηριστικά του Γιούχανι είναι άγνωστα.
Κερκ Χάμμετ

Βιογραφία

Ο Χάμμετ γεννήθηκε στις 18 Νοεμβρίου 1962 στο Σαν Φρανσίσκο, με τον πατέρα του να έχει ιρλανδική καταγωγή και την μητέρα του φιλιππινέζικη.
Στην ηλικία των 16 ετών αγόρασε την πρώτη του κιθάρα, μία "Fender Stratocaster" αλλάζοντας τελικά σε μία "Gibson Flying V". Κυριότερες επιρροές του ήταν οι Black Sabbath, Deep Purple, Led Zeppelin, UFO και Τζίμι Χέντριξ.
Το 1980, σχημάτισε τους Exodus μαζί με τον τραγουδιστή Πωλ Μπέιλοφ, τον μπασίστα Τζεφ Άντριους και το ντράμερ Τομ Χάντινγκ, με τους οποίους ηχογράφησε ένα ντέμο. Τρία χρόνια αργότερα, αντικατέστησε τον Ντέιβ Μαστέιν στους Metallica, ηχογραφώντας μαζί τους το πρώτο τους άλμπουμ με τίτλο "Kill 'em All". Ακολούθησαν τα "Ride the Lightning" και "Master of Puppets", πριν το συγκρότημα χάσει σε αυτοκινητιστικό δυστύχημα τον μπασίστα Κλιφ Μπάρτον. Τη θέση του πήρε ο Τζέισον Νιούστεντ και οι Metallica κυκλοφόρησαν το δίσκο "...And Justice for All", το πρώτο τους άλμπουμ που σκαρφάλωσε στο Top-10 του Billboard.
Στις 3 Δεκεμβρίου 1987, ο Χάμμετ παντρεύτηκε την πρώτη του σύζυγο, Ρεμπέκα Ενρίκα Κέστελιν. Ο γάμος τους κράτησε τέσσερα χρόνια.
Το 1991, ηχογράφησαν το πιο επιτυχημένο άλμπουμ τους, με τίτλο "Metallica", το οποίο έχει πουλήσει πάνω από 15 εκατομμύρια αντίτυπα στις Ηνωμένες Πολιτείες. Ο συγκεκριμένος δίσκος σκαρφάλωσε στην κορυφή των αμερικάνικων τσαρτ, όπως έχει κάνει και κάθε στούντιο δίσκος του συγκροτήματος από εκεί και έπειτα.
Το 1996, κυκλοφόρησαν το άλμπουμ "Load", παρουσιάζοντας μια στροφή στον ήχο τους με πιο εμπορικές τάσεις, ενώ το δεύτερο μέρος των ηχογραφήσεων κυκλοφόρησε ένα χρόνο αργότερα στο άλμπουμ "ReLoad". Το 1998, οι Metallica κυκλοφόρησαν το "Garage Inc." με διασκευές σε κομμάτια των Diamond Head, Motörhead, Lynyrd Skynyrd, Thin Lizzy, Mercyful Fate, Black Sabbath, Queen, κ.α..

Ο Χάμμετ παντρεύτηκε τη δεύτερη σύζυγο του, Λάνι, στις 31 Ιανουαρίου 1998 στη Χαβάη. Την επόμενη χρονιά, οι Metallica ηχογράφησαν το ζωντανό άλμπουμ "S&M", παίζοντας τραγούδια τους με την φιλαρμονική ορχήστρα του Σαν Φρανσίσκο.
Το 2003, ηχογράφησαν τον πιο αμφιλεγόμενο δίσκο τους με τίτλο "St. Anger" προκαλώντας αντιδράσεις από κοινό και κριτικούς, λόγω των έντονων Nu Metal επιρροών του, του ότι δεν περιέχει σόλο κιθάρας, αλλά και τη χαμηλή απόδοση των φωνητικών και των τυμπάνων. Στο άλμπουμ συμμετείχε ο μπασίστας Ρόμπερτ Τρουχίλο, ο οποίος είχε αντικαταστήσει τον Νιούστεντ.
Πέντε χρόνια αργότερα, οι Metallica πραγματοποίησαν την επιστροφή τους στον αρχικό ήχο του μελωδικού thrash metal με το "Death Magnetic", ενώ την επόμενη χρονιά εντάχθηκαν στο Rock and Roll Hall of Fame.
Το συγκρότημα πραγματοποιεί συχνά περιοδείες, ενώ κατά καιρούς εμφανίζεται ζωντανά μαζί με τα άλλα τρία συγκροτήματα που αποτελούν τους "Big 4" του αμερικάνικου thrash metal, τους Slayer, τους Megadeth και τους Anthrax.
Ο Χάμμετ αποτέλεσε έναν από τους βασικούς συνθέτες και τον σολίστα του συγκροτήματος, βοηθώντας τους να χαρακτηριστούν ως ένα από τα σπουδαιότερα συγκροτήματα στην ιστορία της rock και heavy metal μουσικής.
Στις 1 Οκτωβρίου 2012, εξέδωσε το βιβλίο "Too Much Horror Business", μία συλλογή φωτογραφιών με αντικείμενα από ταινίες τρόμου.
Πίνακας προσπτώσεων

Θεωρία Γράφων

Πίνακες προσπτώσεων χρησιμοποιούνται κατά κύριο λόγο στη θεωρία γράφων.

Προσημασμένοι και δικατευθυνόµενοι γράφοι

Ο πίνακας προσπτώσεων ενός προσημασμένου γράφου είναι μια γενίκευση του προσανατολισμένου πίνακα προσπτώσεων. Είναι ο πίνακας προσπτώσεων οποιουδήποτε δικατευθυνόμενου γράφου που δημιουργεί τον προσανατολισμό του προσημασμένου γράφου. Η στήλη μιας θετικής ακμής έχει a +1 στη γραμμή που αντιστοιχεί στη μια άκρη της ακμής και a −1 στη γραμμή που αντιστοιχεί στην άλλη άκρη, όπως και σε ακμή μη προσημασμένου γράφου. Η στήλη μιας αρνητικής ακμής έχει είτε a +1 ή a −1 και στις δύο γραμμές.

Πολυγράφοι

Οι ορισμοί του πίνακα προσπτώσεων ισχύουν και σε γράφους με βρόχους και πολλαπλές ακμές. Η στήλη ενός προσανατολισμένου πίνακα προσπώσεων που αντιστοιχεί σε ένα βρόχο έχει όλα τα στοιχεία της μηδενικά, εκτός αν ο γράφος είναι προσημασμένος και ο βρόχος είναι αρνητικός. Σε αυτήν την περίπτωση η στήλη έχει όλα τα στοιχεία της μηδενικά εκτός από τη γραμμή της προσπίπτουσας κορυφής της, στην οποία έχει ±2.

Υπεργράφοι

Εξαιτίας του γεγονότος ότι οι ακμές ενός συνηθισμένου γράφου μπορούν να έχουν μόνο 2 κορυφές (μία σε κάθε άκρη), η στήλη ενός πίνακα προσπτώσεων για γράφους μπορεί να έχει μόνο δύο μη μηδενικά στοιχεία. Αντίθετα, ένας υπεργράφος μπορεί να έχει περισσότερες από μία κορυφές σε κάθε άκρη μιας ακμής. Έτσι, η γενική περίπτωση περιγράφει έναν υπεργράφο.

Δομές προσπτώσεων

Ο πίνακας προσπτώσεων μιας δομής προσπτώσεων C είναι ένας p × q πίνακας , όπου p και q είναι ο αριθμός των σημείων και των γραμμών αντίστοιχα, έτσι ώστε  αν το σημείο  και η γραμμή  είναι προσπίπτοντα και 0 διαφορετικά. Σε αυτήν την περίπτωση ο πίνακας προσπτώσεων είναι επίσης πίνακας γειτνίασης του γραφήματος Λέβι της δομής. Δεδομένου ότι υπάρχει ένας υπεργράφος για κάθε γράφημα Λέβι και αντίστροφα, ο πίνακας προσπτώσεων μιας δομής προσπτώσεων περιγράφει έναν υπεργράφο..

Πεπερασμένες γεωμετρίες

Μια περίπτωση τέτοιων δομών είναι η πεπερασμένη γεωμετρία. Για παράδειγμα, σε ένα πεπερασμένο επίπεδο, X είναι το σύνολο των σημέιων και Y είναι το σύνολο των γραμμών. Σε μια πεπερασμένη γεωμετρία περισσότερων διαστάσεων, X θα μπορούσε να είναι το σύνολο των σημείων και Y θα μπορούσε να είναι το σύνολο των υποχώρων διάστασης D - 1 όπου D η διάσταση του Y ή X θα μπορούσε να είναι το σύνολο όλων των υποχώρων μιας διάστασης d και Y το σύνολο όλων των υποχώρων μιας άλλης διάστασης e.

Σχεδιασμοί κατά Μπλοκ

Ένα άλλο παράδειγμα τέτοιας δομής είναι ένας σχεδιασμός κατά μπλοκ. Σε αυτήν την περίπτωση, X είναι είνα πεπερασμένο σύνολο "σημείων" και Y είναι μια κλάση υποσυνόλων του X, που ονομάζονται "μπλοκς" και τα οποία υπόκεινται σε κανόνες που εξαρτώνται από τον τύπο του σχεδιασμού. Ο πίνακας προσπτώσεων είναι ένα σημαντικό εργαλείο στη θεωρία των σχεδιασμών κατά μπλοκ. Για παράδειγμα, χρησιμοποιείται για να αποδείξει το θεμελιώδες θεώρημα των συμμετρικών 2-σχεδιασμών, ότι δηλαδή ο αριθμός των μπλοκς ισούται με τον αριθμό των σημείων.
Κύπελλο Πρωταθλητριών Ευρώπης στην καλαθοσφαίριση 1987-88

Το Κύπελλο Πρωταθλητριών ομάδων Ευρώπης καλαθοσφαίρισης ανδρών (σήμερα Ευρωλίγκα ανδρών) της περιόδου 1987-88 
διεξήχθη με προκριματική φάση ενός ομίλου όπου συμμετείχαν οκτώ ισχυρότατες ομάδες, έπειτα από διπλούς αγώνες που προηγήθηκαν με αντιπάλους από 
υποδεέστερες μπασκετικά χώρες.

Σύστημα διεξαγωγής και πρόσφατη προϊστορία

Από τη φάση του ομίλου (ύστερα από 14 αγωνιστικές διπλών αναμετρήσεων) πήραν το εισιτήριο για την τελική φάση ("Φάιναλ-Φορ"), οι τέσσερις πρώτοι της τελικής κατάταξης. 
Ήταν ένα νεοεφαρμοζόμενο σύστημα διεξαγωγής, καθώς την προηγούμενη χρονιά (1986-87) η τελική φάση περιελάμβανε έναν όμιλο με έξι ομάδες, 
απ' τις οποίες είχαν περάσει στον τελικό της Λωζάνης η Ιταλική Τρέισερ Μιλάνο και η Ισραηλινή Μακάμπι Τελ Αβίβ. 
(Νικήτρια ήταν η Ιταλική ομάδα με τεχνικό τον Αμερικανό Νταν Πίτερσον).
Το Φάιναλ-Φορ του 1988 ορίστηκε από τη FIBA να λάβει χώρα στο εκθεσιακό κέντρο Flanders Expo 
της Γάνδης του Βελγίου, το τριήμερο 5-7 Απριλίου.

Συμμετοχές

Στη φάση του ομίλου μετείχαν η Τρέισερ (ως κάτοχος του τίτλου), η Μακάμπι, η Ισπανική Μπαρτσελόνα, 
η Γιουγκοσλάβικη (τότε) Παρτιζάν Βελιγραδίου, ο Άρης Θεσσαλονίκης (που είχε αποκλείσει με 2 νίκες την Ελβετική
Πιγί (127-125 εκτός έδρας και 113-94 στο Αλεξάνδρειο Μέλαθρο), η Γαλλική Ορτέζ, η Δυτικογερμανική (τότε) Ζατούρν Κολωνίας
και η θεωρητικά ασθενέστερη όλων Νάσουα Ντεν Μπος Ολλανδίας.

Κορυφαίοι σκόρερ οκτάδας

Νίκος Γκάλης (Άρη) 479, Μπομπ Μάκαντου (Τρέισερ) 415, Μακ Πίρσον (Ζατούρν) 345, Γκόραν Γκρμπόβιτς (Παρτιζάν) 340, Ντορόν Τζαμσί (Μακάμπι) 325, Κέν Μπάρλοου (Μακάμπι) 315, Κάρτερ (Ορτέζ) 307, 
Σαν Επιφάνιο (Μπαρτσελόνα) 293.

Το Φάιναλ-Φορ της Γάνδης

Τη Μεγάλη Τρίτη (των ορθοδόξων) του 1988, αναμετρήθηκαν στους δυο ημιτελικούς η Παρτιζάν με τη Μακάμπι (7:30 μ.μ. ώρα Ελλάδας-διαιτητές ο Τσέχος Λούμπομιρ Κότλεμπα και ο Ισπανός Βιθέντε Σαντσίθ) 
και ο Άρης με την Τρέισερ (9:30 μ.μ.-διαιτητές ο Πολωνός Βίεσλαβ Ζιχ και ο Σοβιετικός Μιχαήλ Νταβίντοφ).
Την πρόκριση για το μεγάλο Τελικό πήραν η Μακάμπι που έκανε την έκπληξη επικρατώντας 87-82 της Παρτιζάν (ημίχρονο 43-44 υπέρ των Γιουγκοσλάβων)  και η έμπειρη Τρέισερ που υπέταξε τον Άρη
με το ίδιο σκορ (πεντάλεπτα με πρώτη την Ιταλική ομάδα: 4-9, 18-15, 30-31, 47-45 ημίχρονο, 59-51, 66-60, 76-72, 87-82 τελικό).
Στο μεγάλο Τελικό, δυο μέρες αργότερα, (7 Απριλίου 1988, 9:30 μ.μ.-διαιτητές Ζιχ, Νταβίντοφ) η Τρέισερ επανέλαβε το θρίαμβο της Λωζάνης επί της Μακάμπι με 90-84 (ημίχρονο 52-41)
Δυο ώρες πριν, στο μικρό Τελικό, ο Άρης, εμφανώς επηρεασμένος από την αναπάντεχη ήττα του στα ημιτελικά (καθώς φερόταν ως φαβορί με βάση τις εμφανίσεις του στην φάση της οκτάδας)
υπέκυψε στη νεανική Παρτιζάν με 93-105 (ημίχρονο 39-48).
Αναλυτικά τα αποτελέσματα:

Πρώτοι σκόρερ Φάιναλ-Φορ

Γκάλης 67, Μακάντου 64, Ντίβατς 49, Μαγκί 45, Μπράουν 45, Σούμποτιτς 41, Πάσπαλι 39, Μπάρλοου 38, Γκρμποβιτς-Σιμς, Τζάμσι-Πετσάρσκι 32.
Κάστρο του Σαραβαλίου

Το Κάστρο του Σαραβαλίου ήταν μικρό φρούριο στην σημερινή Αχαΐα πολύ κοντά στην Πάτρα στο χωριό Σαραβάλι. Σήμερα είναι εντελώς κατεστραμμένο στο κέντρο του χωριού όπου διασώζεται κάποιος τείχος που λέγεται ότι τμήμα του είναι από το κάστρο. Μάλιστα πάνω στη θέση του κάστρου έχουν χτιστεί κατοικίες και έχει μειωθεί το αρχικό ύψος του λόφου κατά 10 μέτρα.
Το φρούριο πιστεύεται ότι χτίστηκε τον 14ο αιώνα σαν κατοικία του Ιταλού φεουδάρχη της περιοχής Ραϋνάλδο ντε Σαραβάλε (ιταλικά : Reginaldo de Saravale) από το Σαραβάλε της Ιταλίας. Άλλη εκδοχή λιγότερο επικρατέστερη λέει ότι χτίστηκε από κάποιον ιππότη όταν δημιουργήθηκε το Πριγκιπάτο της Αχαΐας και πήρε την περιοχή σαν φέουδο.
Αναφέρεται σε όλους τους κατάλογους των κάστρων της Αχαΐας υπό την δικαιοδοσία άλλοτε του λατίνου αρχιεπίσκοπου Πάτρας ή διαφόρων ιδιοκτητών του. Από ιστορικούς το κάστρο του Σαραβαλίου ταυτίζεται και με το κάστρο του δάσους ή αυτό της πεδιάδος Πατρών τα οποία η θέση τους είναι άγνωστη σήμερα.
Σε ενετικές απογραφές το βρίσκουμε με την ονομασία Sarravalle ή Saravale και αργότερα σαν Seravali. Στα Ορλωφικά έπαιξε ενεργό ρόλο και αναφέρεται το επόμενο έτος, 1467, σε κατάλογο κάστρων της Αχαΐας σαν κατεστραμμένο. Σε κατάλογο του έτους 1471 αναφέρεται επισκευασμένο και σε χρήση, από τότε δεν υπάρχει ξανά αναφορά για το κάστρο.
Το φρούριο ήταν κυκλικό στην κορυφή λόφου στους πρόποδες του Ομπλού που δεσπόζει πάω από τον κάμπο της Πάτρας. Αναφέρεται ότι είχε και υπόνομο (στοά) που οδηγούσε σε κοντινή περιοχή για περίπτωση διαφυγής ή μεταφοράς εφοδίων.
Το 1429 δόθηκε από τον Βαρώνο-Αρχιεπίσκοπο Πάτρας Πανδούλφο Μαλατέστα στον Κωνσταντίνο Παλαιολόγο. Αργότερα πέρασε στους Οθωμανούς , άγνωστο πότε καταστράφηκε, λίθοι από αυτό έχουν χρησιμοποιηθεί κατά το χτίσιμο σπιτιών στο χωρίο.
Πέτρος Γλέζος

Βιογραφικά στοιχεία

Γεννήθηκε το 1902 στην Απείρανθο της Νάξου. Πατέρας του ήταν ο κτηματίας Δημήτριος Γλέζος, ο οποίος πέθανε το 1911. Τότε ο Πέτρος μαζί με την οικογένειά του μετακόμισαν στην Αθήνα, όπου ο Πέτρος παρακολούθησε τα μαθήματα του Διδασκαλείου Μέσης Εκπαίδευσης του Δημήτριου Γληνού. Σπούδασε νομική στο Πανεπιστήμιο Αθηνών, και για λίγα χρόνια ασχολήθηκε με τη δικηγορία. Παράλληλα υπήρξε και διορθωτής στην εφημερίδα Η Καθημερινή και σε άλλα περιοδικά. Έπειτα εργάστηκε ως δημόσιος υπάλληλος στα υπουργεία Εθνικής Οικονομίας (1924–26), Γεωργίας (1927–32) και την Αγροτική Τράπεζα της Ελλάδας (1938–67), αποχωρώντας με τη θέση του διευθυντή. Ξεκινώντας από το 1930, άρχισε να ασχολείται με τη λογοτεχνία, ώντας συνεργάτης της εφημερίδας Το Βήμα και της Νέας Εστίας, χρησιμοποιώντας το ψευδώνυμο Πέτρος Βαλμάς. Επίσης, διετέλεσε πρόεδρος της Εθνικής Εταιρείας Ελλήνων Λογοτεχνών, γενικός γραμματέας της Ελληνικής Λαογραφικής Εταιρείας και μέλος της Γλωσσικής Εταιρείας, του Ελληνοαργεντινού Συνδέσμου, της Εταιρείας Διοικητικών Μελετών και της Μεγάλης Τεκτονικής Στοάς της Ελλάδας. Σύζυγός του ήταν η λογοτέχνιδα Διαλεχτή Ζευγώλη-Γλέζου. Πέθανε το 1996 στην Αθήνα.
Πολυωνυμική κατανομή

Στη θεωρία πιθανοτήτων, η πολυωνυμική κατανομή είναι η γενίκευση της διωνυμικής κατανομής. Χρησιμοποιείται στην εύρεση της πιθανότητας να προβλεφθεί σωστά μια σειρά επαναλήψεων ανεξάρτητων τυχαίων ενδεχομένων, το καθένα εκ των οποίων έχει τη δική του γνωστή πιθανότητα να συμβεί.

Ανάλυση παραμέτρων

Η πολυωνυμική κατανομή εξετάζει τη συνδυαστική πιθανότητα να συμβούν ταυτόχρονα μια σειρά από k ενδεχόμενα Ε₁, Ε₂, …, Εₖ, σε n επαναλήψεις μιας τυχαίας διαδικασίας, το καθένα εκ των οποίων έχει τη δική του πιθανότητα p₁, p₂, …, pₖ να πραγματοποιηθεί σε μία εκτέλεση της διαδικασίας.
Συμβολίζουμε με  x₁, x₂, …, xₖ, τον ακριβή αριθμό των φορών που ζητάμε να εμφανισθεί το κάθε ενδεχόμενο.
Ισχύουν οι παρακάτω σχέσεις:
  και  

Η πιθανότητα να εμφανισθεί το κάθε ενδεχόμενο όσες φορές ακριβώς ορίσαμε, δίνεται από τον τύπο:
Φιλίπ Μπεντορό

Βιογραφία

Προτού ασχοληθεί με τα κοινά, εργάστηκε ως φρουρός και ως αξιωματικός της αστυνομίας. Εξελέγη βουλευτής στις εκλογές του 2002 για πρώτη φορά, για να επανεκλεγεί το 2004, το 2008 και το 2012 στην περιφέρεια Μαέουο με το Vanua'aku Pati (παραδοσιακά αριστερό κόμμα στα νησιά). Έπειτα από τις εκλογές του 2002 διορίστηκε από τον πρωθυπουργό Έντουαρντ Ναταπέι στο αξίωμα του υπουργού Οικονομικών Μεταρυθμίσεων. Η κυβέρνηση έχασε την εξουσία μετά τις εκλογές του 2004 και τα επόμενα χρόνια ο Μπεντορό ήταν στην αντιπολίτευση. Τον Απρίλιο του 2013 εξελέγη πρόεδρος του κοινοβουλίου. Τον Σεπτέμβριο του 2014 με τη λήξη της θητείας του προέδρου Ιόλου Άμπιλ, ο Μπεντορό ανέλαβε προσωρινά τα καθήκοντά του, χωρίς να ασκεί ουσιαστική εξουσία, καθώς το αξίωμα του προέδρου είναι εθιμοτυπικό στη χώρα.